Corsaren, 1841-01-29
Høistærede Redaction! Jeg henvender mig herved ærbødigst til Dem (dersom jeg vidste, hvor De boede, kom jeg selv) for at faae nedenstaaende Avertissement indført i Deres Blad, hvilket De vist ikke vil nægte mig, da det deels er en vigtig Sag og De deels har gjort Lignende før, uden at Adressecontoiret, der ellers ikke er at spadse med, har brudt sig det mindste derom: jeg mener f. Ex. det Avertissement om Hr. Steenmann. Hvorfor jeg vælger dette Blad, er af følgende Grunde. I Adresseavisen kunde jeg, man tænke ikke faae det gratis ind dennegang (og de paa Adressecontoiret vide dog, at jeg leverer Kager til mange store Huse); men de sagde, at det ikke kunde skee før om 14 a 15 Dage, da de havde lovet Plads til flere lange Digte i Anledning af Kronprindsens Forlovelse, Kongens Begravelse (desuden stod den 28de Januar for Døren, med Mere), og, hvad der var det værste, daglig ventedes et Stykke paa 7 Qvarteer og 2 Tommer med en Efterskrift paa 3 ditto og 4 Tommer af Prof. Sibbern angaaende - ja nu kan jeg saa Skam ikke erindre det; men nu kommer det snart, saa kan De selv see. Jeg vilde saa hen til Berlingske Tidende og forlangte at tale med Hr. Grosserer Nathanson; men der blev mig svaret, at jeg maatte komme igjen en anden Gang, da han just nu var ved at udregne, hvormange Baller Kongen kunde gjøre om Aaret, uden at Udgivterne derved forhøiedes, naar man kunde inddrage paa 100 andre Steder ligesaa meget, som der vandtes ved, at man inddrog en Deel af Kystpolitiet i Sjælland. - Endelig gaaer jeg da hen til "Dagens" Redaction; thi jeg skal nok vogte mig for de næsvise liberale Blade (jeg vilde saamænd ellers miste det meste af min Søgning - det maa jeg forstaae -) men nu skal De bare høre: Hele Stadsen var Kronedød taget til Skovs for i Guds frie Natur at glæde sig over, at Minister Steemann hvad skal jeg sige, Minister Harhoff var bleven Stænderdeputeret, og dernæst, fordi Prof. Algreen Ussing havde lovet herefter tun at skrive i 'Dagens', for at Folk kunde faae Øinene op angaaende hans Characteer, hvad det Liberale angaaer. Træt af at løbe og i daarligt Humeur gik jeg ind paa mit gamle Sted i Vimmelskaftet for at faae mig en Pommerantz og eftersee, om det var sandt, hvad man fa'e, at den lille Kammerjunker derovre havde faaet Medaillen for ædel Daad, og at Candidat Trojel, istedetfor at blive Sysselmand, var bleven Dannebrogsmand - naa Herregud! hver elster sine - men jeg kunde slet ikke have Tankerne samlede det Mindste; thi hvert Øieblik raabtes der: Opvarter, Corsaren! (det var nemlig i Fredags otte Dages jeg var der) og hver Gang raabte denne igjen: han er stoppet (det er bogstavelig Sandhed); men deraf saae jeg nu grangivelig, hvor meget-Corsaren var læst, og tænkte strax: Det var godt, om jeg kunde faae mit Avertissement ind der - De give jo ovenikjøbet Penge til - men det er slet ikke derfor jeg siger det. Nu veed De, hvorfor jeg kommer til Dem, og, da De er juste-milieu, saa har jeg ingen Frygt for at blive kaldet rebelsk. Juste-milieu, har De jo før sagt, var det samme som Conservativ - tager jeg Feil, maa De tilgive mig, og det saameget mere, som De ogsaa selv kan tage feil, f. Ex. da De troede, at Corsaren Nr. 3 og 11 kunde seile frit ud: men see om det skete, Herr Justitsraad Reiersen vilde først ombord med en lille Tour. Avertissementet er dette: Onde Rygter have forebragt paa høiere Steder, at jeg har Udsalg af Stænderkager baade jydske, bittre af Smag, sjællandske, melerede med Sødt, og slesvig-holsteenske, der smage som Vandbakkelser (jeg har aldrig iselv smagt dem engang; men det sige De paa høiere Steder), og da dette som sagt er puur Usandhed for at stille mig ved min Næring paa benævnte Steder, udloves 10 Rbd. til den, som kan sige mig, hvo der løber og udspreder slige farlige Rygter. Ærbødigst Lars Nielsen, Conditor. Hermed en Tegning.